
R E F E R A T   D E   A P R O B A R E 
privind aprobarea depunerii de către Spitalul Municipal Brad a proiectului ”Înființare parc fotovoltaic pentru Spitalul Municipal Brad”


Asigurarea eficienței energetice din surse regenerabile de energie reprezintă coordonate strategice fundamentale ale administrației publice locale, având un impact direct asupra diminuării cheltuielilor operaționale ale instituțiilor publice din subordine și asupra protecției mediului înconjurător. 
În acest context, Ministerul Energiei a lansat apelul de proiecte „Sprijinirea investițiilor în noi capacități de producere a energiei electrice produsă din surse regenerabile de energie solară, cu capacități de stocare integrate, pentru autoconsum pentru entități publice”, finanțat prin intermediul Fondului pentru Modernizare, procesul de depunere urmând să se deruleze online prin sistemul informatic al Agenției pentru Finanțarea Investițiilor Rurale (AFIR). 
Programul de finanțare vizează promovarea investițiilor în sectorul de energie regenerabilă și eficiență energetică în vederea asigurării contribuției directe la obiectivele stabilite prin Pactul Ecologic European, precum și atingerea țintelor asumate de România în cadrul Planului Național Integrat în domeniul Energiei și Schimbărilor Climatice 2021-2030 (PNIESC) actualizat, privind utilizarea energiei din surse regenerabile, prin creșterea ponderii de producție a acesteia din energie solară.
Obiectivul general urmărit prin această inițiativă constă în producția energiei electrice din surse regenerabile de energie solară pentru autoconsum prin instalarea de noi capacități de producere a energiei din surse solare cu capacități de stocare integrate, contribuind astfel în mod activ la atingerea țintelor climatice asumate la nivel național.                                  
În acest sens, Spitalul Municipal Brad prin Hotărârea Consiliului de Administrație nr. 17 din 5 octombrie 2026, a aprobat proiectul cu titlul „Înființare parc fotovoltaic pentru Spitalul Municipal Brad”, cheltuielile aferente investiției, Indicatorii tehnico-economici, precum și Documentația tehnico-economică aferentă fazei de Studiu de fezabilitate.
Implementarea acestui sistem de producție a energiei verzi se va realiza prin amplasarea panourilor fotovoltaice pe imobilele aparținând domeniului public al Municipiului Brad, date în administrarea Spitalului Municipal Brad în baza Contractului de dare în administrare nr. 23986 din 15 martie 2024.
Din punct de vedere financiar și tehnic, indicatorii stabiliți prin documentația tehnico-economică evidențiază o valoare totală a proiectului în cuantum de 2.142.873,80 lei (cu T.V.A.), reprezentând echivalentul a 400.627 euro conform Devizului general. Structura bugetară detaliată a investiției prevede o valoare totală eligibilă de 2.139.413,13 lei (echivalentul a 399.980 euro) și o valoare totală neeligibilă de 3.460,67 lei (echivalentul a 647 euro).
 Mecanismul de cofinanțare aplicabil presupune că sprijinul nerambursabil acoperă în totalitate valoarea eligibilă a proiectului, rata de cofinanțare fiind de zero la sută. Contribuția proprie va fi asigurată integral din bugetul Spitalului Municipal Brad și va fi în cuantum de 3.460,67 lei, acoperind exclusiv valoarea totală neeligibilă prevăzută inițial. 
Totodată, pentru garantarea implementării proiectului în condiții optime, Spitalul Municipal Brad își asumă susținerea financiară a tuturor sumelor ce ar putea fi declarate neeligibile pe parcursul derulării contractului, altele decât cele cuprinse în bugetul inițial, precum și a eventualelor cheltuieli conexe ori auxiliare apărute ulterior.
În contextul celor de mai sus, am inițiat prezentul proiect de hotărâre prin care propun aprobarea depunerii de către Spitalul Municipal Brad a proiectului ”Înființare parc fotovoltaic pentru Spitalul Municipal Brad”  și îl supun spre dezbatere și aprobare Consiliului Local al Municipiului Brad, în forma prezentată.
	Invoc în susţinerea propunerii mele prevederile Ghidului solicitantului - Condiţii specifice de accesare a finanţării din Fondul pentru modernizare - Sprijinirea investiţiilor în noi capacităţi de producere a energiei electrice produse din surse regenerabile de energie solară, cu capacităţi de stocare integrate, pentru autoconsum pentru entităţi publice, aprobat prin Ordinul ministrului energiei nr. 1066/11.09.2026, ale art. 10d din Directiva 2003/87/CE a Parlamentului European și a Consiliului, cu modificările și completările ulterioare, precum și ale Regulamentului de punere în aplicare (UE) 2020/1001 al Comisiei, cu modificările și completările ulterioare, ale Ordonanței de Urgență a Guvernului nr. 60/2022 privind stabilirea cadrului instituțional și financiar de implementare și gestionare a fondurilor alocate României prin Fondul pentru modernizare, cu modificările și completările ulterioare, ale Legii nr. 273/2006 privind finanțele publice locale, cu modificările și completările ulterioare (în special art. 44), ale  Hotărârii Guvernului nr. 907/2016 privind etapele de elaborare și conținutul-cadru al documentațiilor tehnico-economice aferente obiectivelor/proiectelor de investiții finanțate din fonduri publice, cu modificările și completările ulterioare, ale art.129 alin. (2) lit. b), alin. (4) lit. d) din O.U.G. nr. 57/2019 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, actualizată, cu modificările și completările ulterioare;

